<p>Ebben a félévben osztályunk felének felkerült még két tanóra az órarendjére: rajz. A félév második óráján a Magyar Nemzeti Galériába látogattunk Őri Ágnessel, akiről megtudtuk, hogy meglepően sokat tud a művészettörténetről, hisz ezen a szakon végzett és szabadidejében a múzeumban tart tárlatvezetéseket gyerekeknek. Magyar irodalomból és történelemből jelenleg a magyar reformkorról, a 19. századról tanulunk, ezért ennek a kornak a művészeti alkotásait elemeztük. Megtekintettünk néhány olyan művészeti alkotást, amik kitűnően szemléltették a legtöbb ebben a korban megjelenő képzőművészeti stílus jellemzőit, a stílusok közti összefüggéseket és különbségeket. Láttunk példát a klasszicizmusra, romantikára, impresszionizmusra, realizmusra. A múzeumban eltöltött idő rendkívül jó hangulatban telt és egy remek rendhagyó rajzóra volt.</p>
<p>Benedek Luca (3B)</p>