<h1 style="text-align: center;">A magyar érettségihez szükséges közösségi szolgálat: akár a nyári szünetben is</h1>
<p><br />A magyar érettségi megszerzéséhez nélkülözhetetlen, 50 órás közösségi szolgálat a nyári szünetben is elvégezhető, ha éppen most van rá időd. A szünidőben naponta összesen 5 óra számolható el közösségi tevékenységként.</p>
<p>A<strong> <a href="https://www.kamaszpanasz.hu/hirek/suli/3979/koznevelesi-torveny" target="_blank" rel="noopener noreferrer">közösségi szolgálat</a></strong> keretében bekapcsolódhatsz egészségügyi, szociális, jótékonysági, oktatási, kulturális, közösségi, környezet- és természetvédelemi, katasztrófavédelmi, óvodás korú vagy sajátos nevelési igényű gyermekekkel, tanulókkal vagy idős emberekkel végzett közös, vagy sport- és szabadidős órákba.<br /><br /><strong>Mielőtt elkezdenéd!</strong> <br /><br />Ha eldöntötted, hogy hol, melyik intézménynél, szervezetnél vagy egyesületnél szeretnél közösségi tevékenységet folytatni, érdeklődj, van-e már Együttműködési Megállapodásuk az iskolánkkal. Ha már van, akkor nincs más dolgod, mint a Közösségi Naplódban vezetni az ott töltött órákat, és ezeket aláírással igazoltatni a szervezet mentorával (vezetőjével).<br /><br />Ha még nincs Együttműködési Megállapodásunk, akkor első lépésként ezt kell aláíratnod. Ez esetben írj egy email nekem (fnagyagnes@osbp.hu), írd le, milyen szervezetnél, kb. hány órát és milyen tevékenységet szeretnél folytatni. Ha egy ilyen levelet kapok, válaszképpen elküldöm a Megállapodási Szerződést, amit két példányban kell majd aláíratnod a fogadó szervezettel. <br /> <br />Az Együttműködési megállapodásnak tartalmaznia kell a megállapodást aláíró felek adatain és vállalt kötelezettségein túl a foglalkoztatás időtartamát, a végzett tevékenységeket, a mentor nevét és feladatkörét.<br /><br />Amennyiben nálad van a Közösségi Naplód, a Megállapodás aláírása után ebbe vezetheted a tevékenységi órákat (dátum, hány óra, mit csináltál) Ha még nincs Közösségi Naplód, úgy egy külön füzetbe vagy lapra is írhatod az óráidat, amit majd a tanévkezdés után a Naplódhoz csatolhatunk. <br /><br />Bármilyen kérdésed van a közösségi tevékenységgel kapcsolatban, írj bátran!</p>
<p><br />Szép nyarat, jó munkát kívánok!<br /><strong>F. Nagy Ágnes koordináló pedagógus</strong></p>