<p>A Budapesti Osztrák Iskolában a teljesítmények értékelése alapvetően az osztrák osztályozási rendszer alapján történik. Az értékelés 5 érdemjegyből áll. A legjobb jegy a jeles (1).</p>
<h3><b>Részlet az osztrák teljesítményértékelési rendeletből:</b></h3>
<p class="klein">A tanulók teljesítményének értékeléséhez az alábbi fokozatok (jegyek) állnak rendelkezésre: <br /> jeles (1), jó (2), közepes (3), elégséges (4), elégtelen (5).</p>
<p class="klein"><b>Jeles </b> érdemjegy adható a teljesítményre, amennyiben a tanuló a tanterv által meghatározott követelmények szerint az anyag megértésében és alkalmazásában, illetve a feladatok megoldásában messze meghaladja az alapkövetelményekben megfogalmazott mértéket, és ahol ez lehetséges, egyértelműen önállóságról, illetve arról a képességéről tesz tanúbizonyságot, hogy a tanultakat számára újszerű feladatokban is alkalmazza.</p>
<p class="klein"><b>Jó </b>érdemjegy adható a teljesítményre, amennyiben a tanuló a tanterv által meghatározott követelmények szerint az anyag megértésében és alkalmazásában, illetve a feladatok megoldásában meghaladja az alapkövetelményekben megfogalmazott mértéket, és ahol ez lehetséges, jól kivehetően önállóságról tesz tanúbizonyságot, és megfelelő útmutatás mellett képes a tanultakat számára újszerű feladatokban alkalmazni.</p>
<p class="klein"><b>Közepes</b> érdemjegy adható arra a teljesítményre, amelyben a tanuló a tanterv által előírt követelmények szerint alapvetően képes a tananyagot megérteni és alkalmazni, feladatokat megoldani, de az önálló munkában észrevehető nehézségekkel küzd.</p>
<p class="klein"><b>Elégséges </b> érdemjegy adható a teljesítményre, ha a tanuló a tanterv által előírt követelmények lényegének megértésére, alkalmazására, illetve a feladatok megoldására túlnyomórészt képes.</p>
<p class="klein"><b>Elégtelen </b> érdemjeggyel osztályozandó az a tanuló, aki az elégségeshez szükséges követelményeknek nem felel meg.</p>
<p>A magyar egyetemekre való jelentkezéshez (a magyar rendszernek megfelelően) az osztrák érdemjegyeket százalékra számítjuk át. <br /><br /></p>
<h1 class="alcim">A tanulók teljesítményének értékelése a következő összetevők alapján történik:</h1>
<h3 class="alalcim">1) Írásbeli munkák értékelése:</h3>
<p>Matematika, német, angol, francia, fizika, biológia és magyar irodalom és nyelvtan tantárgyakból félévenként tanulóink 1-3 dolgozatot írnak. Ezek időpontját a mindenkori szemeszter elején ismertetjük és az interneten is nyilvánosságra hozzuk.</p>
<p>Az első félév vége előtt az igazgató által előre meghatározott napon az elmulasztott dolgozatokat pótolni kell.</p>
<p>Azoknál a tantárgyaknál, ahol nem írnak tanulóink dolgozatot, lehetőség van előre kihirdetett írásbeli ellenőrzésekre (teszt).</p>
<h3 class="alalcim">2) Szóbeli vizsgák</h3>
<p>A tanuló kívánságára a kötelező tantárgyakból egy félévben egyszer lehetőség van szóbeli vizsgára, melynek időtartama maximum 15 perc lehet. A szóbeli vizsgára való jelentkezést időben le kell adni ahhoz, hogy a tanár a tanórák tervezésekor ezt figyelembe vehesse.</p>
<p>Szóbeli vizsgát a tanár is elrendelhet.</p>
<p>A szóbeli vizsga azonban csak egyetlen eleme a több részből álló teljesítményértékelésnek, és a többi részeredménnyel együtt számít bele a végső jegybe. A szóbeli vizsga eredménye mind pozitívan, mind negatívan befolyásolhatja a végső érdemjegyet.</p>
<h3 class="alalcim">3) A tanuló órai munkája</h3>
<p>A tanulók kötelesek konstruktívan és önállóan hozzájárulni a tananyag órai feldolgozásához. Az órai munka pozitív megítélésének alapkövetelménye, hogy a tanulók az órán a szükséges felszereléssel rendelkezzenek, füzeteiket áttekinthetően vezessék, házi feladataikat rendesen elkészítsék. Az órai munka osztályozása a teljesítmény értékelésének fontos eleme.</p>
<p><b>Az együttműködés alapvetései</b></p>
<p>A tanulók terhelése a Budapesti Osztrák Iskolában jelentős. Az órán való konstruktív részvétel csökkenti az otthoni munka mennyiségét és jelentősen hozzájárul a jobb jegyek eléréshez. Ajánljuk, hogy korrepetáló tanárokat csak rendkívüli esetekben, például hosszabb betegség, hiányzás esetén és csak a szaktanárral való megbeszélés szerint vegyenek igénybe. </p>